เชียร์ปรับค่าจ้าง
ธปท.สำรวจลูกจ้างถึงกับอึ้งรายได้ยังต่ำค่าครองชีพสูง
20 ส.ค. 2554

ธปท.สำรวจลูกจ้างถึงกับอึ้งรายได้ยังต่ำค่าครองชีพสูง
ประธานบอร์ด ธปท.หนุนขึ้นค่าจ้าง เหตุลูกจ้างรัฐเอกชนมีค่าจ้างเพียงเดือนละ 9,775 บาท เกษตรกร 4,900 บาท ต่ำกว่าค่าครองชีพ
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (ธปท.) กล่าวว่า การปรับขึ้นค่าจ้างแรงงานถือเป็นเรื่องจำเป็น เพราะขณะนี้รายได้ของลูกจ้างยังต่ำมาก จึงควรจะได้ค่าจ้างแรงงานเพิ่มขึ้นเพื่อให้เหมาะสมกับสภาพทางเศรษฐกิจ และไม่ก่อให้เกิดความเหลื่อมล้ำจนกระทั่งกลายเป็นการสร้างปัญหาที่นำไปสู่ความขัดแย้งของสังคม
ม.ร.ว.จัตุมงคล เห็นว่ารัฐบาลไม่ควรจะขึ้นค่าจ้างแรงงานอย่างเดียว แต่ควรที่จะเร่งสร้างโครงสร้างพื้นฐานเพื่อเพิ่มความสามารถในการแข่งขัน และศักยภาพในการผลิต และทักษะแรงงานให้เพิ่มขึ้น ตามค่าตอบแทนที่สูงขึ้น และให้สอดคล้องกับการขยายตัวของเศรษฐกิจไทยด้วย
 




สอดคล้องกับรายงานภาวะตลาดแรงงานไทยของ ธปท.ฉบับล่าสุดในเดือน พ.ค. พบว่าทั้งประเทศมีผู้มีงานทำทั้งสิ้น 37.82 ล้านคน แบ่งเป็นผู้มีงานทำที่เป็นลูกจ้าง 17.31 ล้านคน ในจำนวนนี้เป็นลูกจ้างภาครัฐบาล 3.56 ล้านคน ลูกจ้างภาคเอกชน 13.75 ล้านคน โดยคนที่เป็นลูกจ้างเหล่านี้มีค่าจ้างเฉลี่ยเพียงเดือนละ 9,775 บาทเท่านั้น
ขณะที่รายได้ของผู้มีงานทำที่เป็นลูกจ้างในภาคเกษตรกรรมจะมีค่าจ้างเฉลี่ยเพียงเดือนละ 4,900 บาทเท่านั้น ส่วนผู้ที่มีงานทำในนอกภาคเกษตรกรรม ซึ่งรวมถึงคนทำงานในภาคก่อสร้าง ภาคอุตสาหกรรม ภาคการค้า และภาคบริการนั้น มีรายได้เฉลี่ยเพียงเดือนละ 10,501 บาท ซึ่ง ธปท.ระบุว่ารายได้ในระดับดังกล่าวถือว่าต่ำมาก เมื่อเทียบกับราคาสินค้าและค่าครองชีพที่ปรับตัวสูงขึ้นในปัจจุบัน
ทั้งนี้ เมื่อเปรียบเทียบค่าจ้างในปัจจุบันกับระยะเดียวกันปีก่อน พบว่าค่าจ้างเฉลี่ยของลูกจ้างโดยรวมปรับตัวดีขึ้น โดยปรับเพิ่มขึ้น 5% ด้านค่าจ้างแรงงานเฉลี่ยของภาคเกษตรกรรมปรับเพิ่มขึ้น 11% ขณะที่ค่าจ้างแรงงานในภาคอุตสาหกรรม ก่อสร้าง การค้า และการบริการ ปรับเพิ่มขึ้น 5.6%
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธปท. กล่าวว่า ตลาดแรงงานในระยะต่อไปยังคงตึงตัว โดยผู้ว่างงานมีอัตราต่ำลง ชี้ให้เห็นว่าแรงงานมีโอกาสหางานทำได้ง่ายขึ้นกว่าในเดือนที่ผ่านมา
ก่อนหน้านี้ นายประสาร ไตรรัตน์วรกุล ผู้ว่าการ ธปท. กล่าวว่า การปรับขึ้นค่าจ้างแรงงานในช่วงที่ผ่านมายังไม่สอดคล้องกับค่าครองชีพที่สูงขึ้น โดยตั้งแต่ปี 2540 มาถึงปัจจุบันอัตราการขึ้นค่าจ้างยังต่ำมาก เมื่อหักเงินเฟ้อแล้วถือว่ายังไม่ฟื้นตัว หรือมีระดับต่ำกว่าในช่วงปี 2540 หมายความว่าผู้ใช้แรงงานยังไม่ได้รับความเป็นธรรมในการปรับขึ้นค่าจ้างขั้นต่ำ และเท่าที่มีการประเมินค่าจ้างที่เพิ่มขึ้นหักด้วยเงินเฟ้อที่เพิ่มขึ้นในระยะที่ผ่านมา ค่าจ้างแรงงานยังมีช่องว่างสามารถให้ปรับขึ้นได้อีก 10% แต่หากปรับขึ้นครั้งเดียว 300 บาทต่อวัน หรือประมาณ 40% อาจจะส่งผลให้ภาคธุรกิจปรับตัวไม่ทัน